《次陆务观韵题姚复之秀才适斋》
宋代·喻良能

姚子神情处处便，床头周易杖头钱。
逢僧与语闲终日，遣客归头醉欲眠。
应觉此生如寄耳，何妨一室且萧然。
无心更觅封侯事，纳履谁能博一编。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。